Správa o činnosti DHZ Košolná za rok 2015

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

V roku 2015 sme boli zaradení v kategórii B. Pre rok 2016 sme podali žiadosť taktiež o zaradenie do B kategórie. Pre zaradenie do A kategórie nemáme zaškolený dostatočný počet členov, ktorí spĺňajú podmienky zásahu. V súčasnosti máme zaškolených 10 členov, na A kategóriu je potrebných 17 zaškolených členov. Vzhľadom na miesto výkonu a povahu zamestnania našich členov taktiež nevieme garantovať zabezpečenie ďalšej podmienky pre A kategóriu výjazd do 10 minút od vyhlásenia poplachu v akomkoľvek čase. Pre B kategóriu je požiadavka na výjazd do 30 minút. Ako organizácia zaradená do B kategórie sme získali v tomto roku dotácie z MVSR vo výške 2000 euro. 
· Prezentácia - Nakúpená výstroj z dotácií MVSR
· fotografie novej techniky a výstroje
b. Školenia členov DHZ Košolná

V tomto roku absolvovali 4 členovia školenie Základná príprava. V súčasnosti spĺňa podmienky zásahu 10 členov. V roku 2015 sme plánovali vyslať 2 členov na školenie strojníkov. Vzhľadom na aktuálnu informáciu, že  školenia pre strojníkov nie sú povinné a organizovali ich len školiace firmy na strednom a východnom Slovensku sa naši členovia napokon tohto školenia nezúčastnili. Bez ohľadu na legislatívnu požiadavku chceme poslať našich členov na školenie strojníkov v prípade jeho organizovania v dostupnej lokalite. V budúcom roku plánujeme taktiež zvýšiť počet členov spĺňajúcich podmienky zásahu.
V apríli sa jeden člen zúčastnil školenia rozhodcov v Zelenči a získal odznak rozhodcov a oprávnenie rozhodovať na mládežníckych súťažiach i súťažiach mužov a žien. 
c. Taktické cvičenia a IMZ
Taktické cvičenia sú vykonávané za účelom získania a zdokonalenia praktických zručností pri obsluhe hasičskej techniky a koordinácie činností v rámci hasičskej jednotky a medzi viacerými hasičskými jednotkami. V roku 2015 sme absolvovali celkom 3 taktické cvičenia. Dve miestne taktické cvičenia a jedno okrskové taktické cvičenie. Prvé miestne taktické cvičenie bolo zamerané na ochranu úrody pred požiarom – hasenie stohu a ochranu úrody v jeho okolí a vytvorenie stanoviska na dopĺňanie vody pre CAS. Druhé miestne taktické cvičenie bolo zamerané na likvidáciu následkov po živelnej pohrome. V prvej časti cvičenia sme vykonali čistenie studne za pomoci elektrického kalového čerpadla a CAS, v druhej časti cvičenia sme čerpali vodu zo zaplavených priestorov za pomoci plávajúceho čerpadla. Predmetom okrskového taktického cvičenia, ktoré sa konalo v Dlhej bola diaľková doprava vody. Cvičenia sa zúčastnilo sedem DHZ a na vytvorenie diaľkovej dopravy vody sa použilo 6 PPS. V budúcom roku máme plánované 2 miestne TC a 2 okrskové TC, pričom jarné okrskové TC bude v Horných Orešanoch a jesenné okrskové TC bude v Košolnej.
V tomto roku sme sa zúčastnili na 2 IMZ, ktoré sa konali v Horných Orešanoch a na Borovej.
2) Prevencia pred požiarmi, praktická činnosť pri likvidácii požiarov

a. Preventívne prehliadky

Na rok 2015 sme mali plánované dokončenie preventívnych prehliadok. Preventívne prehliadky vykonané neboli takže úloha prechádza do nasledujúceho roka.
V oblasti prevencie sme vypracovali leták o protipožiarnej prevencii,  povinnostiach fyzických osôb v oblasti ochrany pred požiarmi a možných sankciách pri nesprávnom konaní. Prostredníctvom letáku sme občanom taktiež ponúkli pomoc v situáciách kde je možné využiť našu techniku a skúsenosti. Informačný leták pozostával zo štyroch strán a bol doručený do všetkých bytov a domov v obci.   
b. Výjazdy k požiarom

V roku 2015 sme pri likvidácii požiaru nezasahovali. V našej obci a katastri sa požiar nevyskytol a k iným požiarom sme neboli Okresným riaditeľstvom HaZZ Trnava privolaní.

3) Práca s mládežou, hasičský šport

a. hasičský šport
V roku 2015 reprezentovalo našu organizáciu v hasičskom športe jedno súťažné družstvo mužov. Základ družstva tvorili minuloroční dorastenci a dvaja členovia bývalého „A“ družstva. V prípade potreby vypomáhali aj starší členovia, ktorí nie sú oficiálne členmi súťažného družstva. Počas roka dvaja členovia súťažného družstva ukončili členstvo v našej organizácii. Na druhej strane prijali sme dvoch nových členov, ktorí sa pripojili k súťažnému družstvu. Situácia v súťažnom družstve nie je stabilizovaná. Naďalej je potrebné formovať súťažné družstvo, získať ďalších členov a tréningami sa vypracovať na fungujúce výkonné súťažné družstvo. 
Počas roka sme sa zúčastnili na 4 súťažiach. Na dvoch pohárových súťažiach – u nás (8.miesto) a v Špačinciach (5. miesto). Ďalej sme sa zúčastnili Obvodového kola previerky pripravenosti organizovaného OV DPO Trnava, ktoré sa konalo v Dlhej (4.mesto) odkiaľ sme postúpili na Okresné kolo previerky pripravenosti do Kátloviec (7.miesto).  
Pozitívom v uplynulom roku v oblasti hasičského športu je postup na Okresné kolo previerky pripravenosti a negatívom ústup z medailových pozícií.
· fotografie zo súťaží
b. práca s mládežou
Veľkou nevýhodou v práci s mládežou v Košolnej je skutočnosť, že nemáme základnú školu. Na základných školách pracujú dobrovoľní hasiči s deťmi v žiackych kategóriách, z ktorých následne prechádzajú do dorastu a ďalej. Aby sme priblížili deťom prácu dobrovoľných hasičov a hasičský šport snažíme sa ich osloviť dvomi akciami, ktoré sú venované deťom.

„Hasiči deťom“ – akcia pre deti na konci prázdnin, kde sú pripravené súťaže a disciplíny s hasičskou tématikou, ukážka súťažného požiarneho útoku, ukážka hasičského zásahu, zaujímavosti ako skákací hrad, alebo jazda na koňoch. Pre deti sú pripravené hasičské tričká, ktoré môžu deti vyhrať, pripadne si ich zakúpiť.

„Hasiči v škôlke“ – túto akciu sme robili prvý krát a mala medzi škôlkarmi veľký úspech. Akcia začala hasičským zásahom na školskom dvore a pokračovala disciplínami, pri ktorých si deti vyskúšali hasičskú techniku. Na záver sme škôlkarom venovali hračky s hasičskou tématikou – hasičské auto a dva hasičské batohy.
· fotografie z uvedených akcií
4) Činnosť v obci, akcie a aktivity DHZ, verejnoprospešné práce

a. akcie a aktivity DHZ Košolná

DHZ Košolná organizoval v tomto roku v obci štyri akcie – ples, pohárovú hasičskú súťaž a už spomínané akcie pre deti. V budúcom roku chceme pokračovať v týchto akciách a pripraviť pre účastníkov zaujímavý program. Najbližšou akciu bude ples, ktorý sa uskutoční v piatok 29.1.2016.
V rámci ďalších aktivít sme pripravili pre občanov informačný leták prezentovaný v časti prevencia pred požiarmi. Za účelom zlepšenia informovanosti občanov obce o činnosti DHZ Košolná sme so súhlasom Obecného úradu vybudovali v obci informačnú tabuľu, kde zverejňujeme aktuálne informácie o našich aktivitách a pripravovaných akciách pre občanov. Zároveň sme pre našich občanov, ale i širokú verejnosť vytvorili internetovú stránku DHZ Košolná, kde budú zverejňované všetky informácie o našej organizácii vrátane fotogalérií. Internetovú stránku vám o chvíľu predstaví a uvedie do života náš predseda Igor Rábara.
· fotografie informačnej tabule

b. verejnoprospešné práce

V oblasti verejnoprospešných prác sme v uplynulom roku vykonali:

· umývanie okien a fasády na kostole
· čistenie cesty

5) Starostlivosť o techniku a pridelené priestory
a. technika
V roku 2015 nám pribudli dopravné prostriedky i nová výstroj. Z rozpočtu z Obecného úradu sme zakúpili prívesný vozík a pán starosta zabezpečil pre obec osobné auto Opel Astra kombi – vyradené auto od polície, ktoré nám bolo poskytnuté. Osobné auto s prívesným vozíkom je využívané na tréningy súťažného družstva a dopravu športovej výstroje na súťaže, zabezpečovanie akcií  a brigád organizovaných DHZ. 

V oblasti starostlivosti o techniku sme v tomto roku riešili nové autobatérie, olej a olejový filter pre hasičské auto CAS 25 Karosa a našu najstaršiu zásahovú PPS 12 - 1200, ktorá nám vypovedala službu na Okrskovom taktickom cvičení v Dlhej. Príčinou bol upchatý karburátor. Vzhľadom na vek a stav tejto  PPS 12 sme sa rozhodli pre jej celkovú rekonštrukciu. V súčasnosti je okrem motora kompletne rozobraná. Budú vymenené všetky tesnenia, skrutky, palivové hadičky, olejový i vzduchový filter a elektroinštalácia. Bol vyčistený karburátor, celý chladiaci systém, odmastený motor a opravené osvetlenie prístrojovej dosky. PPS 12 dostane kompletne nový lak v štandardnom červeno - čiernom prevedení. Všetky práce sú vykonávané svojpomocne. Predpokladané náklady na rekonštrukciu sú 350 euro. Po ukončení rekonštrukcie PPS 12 – 1200 budeme mať kompletne zrekonštruované dve PPS 12, zásahovú PPS 12 – 1200 a súťažnú PPS 12 – 1960. Na budúci rok plánujeme generálnu opravu tretej PPS 12 – 1500, ktorá je využívaná ako tréningová PPS pre súťažné družstvo i ako zásahová PPS. Vzhľadom na potrebu kompletnej opravy a kontroly vrátane motora plánujeme toto zabezpečiť externe. Náklady na túto opravu na základe cenových ponúk budú okolo 1500 euro.
b. pridelené priestory
Vzhľadom na nevyhovujúce priestory na garážovanie prívesných vozíkov a uloženie techniky kvôli vysokej vlhkosti v garáži pri starej škole sme požiadali o nové priestory pri hasičskej zbrojnici. Tieto priestory nám boli pridelené a garáž pri starej škole sme vrátili obci. Na prestavbu nových priestorov nám na základe žiadosti obec poskytla finančné prostriedky vo výške 1000 euro. V týchto priestoroch boli vybúrané sprchy, vybrané a zamurované dvere, vybrané jedno okno a na jeho miesto osadená vstupná brána. Následne boli dorobené omietky a maľovky stien a podlahy. Všetky práce boli vykonané svojpomocne. Aktuálne máme na uskladnenie techniky a výstroje pri hasičskej zbrojnici ďalšie dve miestnosti. V hasičskej zbrojnici bude uložená technika a výstroj určená na zásah – hasičské auto s vozíkom, v novej garáži bude športová technika a výstroj vrátane prívesného vozíka za osobné auto a v tretej miestnosti bude šatňa – uloženie zásahových oblekov, obuvi, rukavíc, prilieb, pršiplášťov, pracovných a športových odevov. 
· fotografie prívesného vozíka a auta

· fotografie PPS 12 – 1200

· fotografie prestavby nových priestorov

6) Členská základňa
Počet členov:
40
Muži:

36
Ženy:

4
Prijatí:

2
Vyradení:
2 – ukončili členstvo na vlastnú žiadosť
6 – vyradení za viacročnú pasivitu

1 - zomrel
Povýšenia:

5
Medaily:

0
Jubilanti:

90  Belica Jozef
Záverečné zhodnotenie činnosti
V roku 2015 sme splnili všetky úlohy z plánu úloh na tento rok okrem jednej – dokončenie preventívnych prehliadok. Na druhej strane sme urobili tri veci na viac, s ktorými sme v tomto roku nepočítali - prestavbu nových priestorov pri zbrojnici, rekonštrukciu PPS 12 – 1200 a internetovú stránku. Chcel by som poďakovať všetkým členom, ktorí sa v tomto „na aktivitu nabitom“ roku podieľali na činnosti našej organizácie. Obzvlášť by som chcel poďakovať za aktivitu jednému nášmu členovi, okrem členov výboru od ktorých sa aktivita očakáva, ktorý sa podieľal na všetkých našich činnostiach - Filipovi Kapelovi. Poďakovanie za spoluprácu patrí taktiež organizáciám, ktoré s nami spolupracovali, prípadne umožnili výkonávanie našich aktivít menovite TJ Košolná, Občianskemu združeniu Detský svet pod orechom, Materskej škôlke Košolná a samozrejme Obecnému úradu Košolná. 

veliteľ DHZ Košolná

        Ing. Ľubomír Tollarovič               

